b'\n_START_ARTICLE_\nGeorge W. Bush\n_START_SECTION_\nMladost\n_START_PARAGRAPH_\nGeorge Walker Bush ro\xc4\x91en je 6. srpnja 1946. godine u mjestu New Havenu u saveznoj dr\xc5\xbeavi Connecticutu. George Junior najstariji je sin biv\xc5\xa1eg ameri\xc4\x8dkog predsjednika Georgea Herberta Walkera Busha i Barbare Pierce Bush. Odrastao je u Midlandu i Houstonu u Teksasu gdje je njegov otac radio u naftnoj industriji. _NEWLINE_Kao \xc5\xa1to je ranije spomenuto George Junior nije jedinac. Pored njega tu su jo\xc5\xa1 tri brata (Jeb - guverner Floride, Neil, Marvin) i sestra Dorothy. Obitelj Bush imala je jo\xc5\xa1 jedno dijete - k\xc4\x87erku Robin koja je 1953 godine (kada joj je bilo samo tri godine) tragi\xc4\x8dno preminula od posljedica leukemije.  Kao i njegov otac mladi je George poha\xc4\x91ao presti\xc5\xbenu \xc5\xa1kolu Philips Andover Academy u saveznoj dr\xc5\xbeavi Massachusetts prije nego se upisao na sveu\xc4\x8dilu\xc5\xa1te Yale. Diplomirao je 1968. godine i nakon toga se vratio u Teksas gdje se pridru\xc5\xbeio Nacionalnoj teksa\xc5\xa1koj zrakoplovnoj gardi (Texas Air National Guard) gdje je nau\xc4\x8dio pilotirati na mlaznim zrakoplovima, to\xc4\x8dnije na zrakoplovu F-102. Ranih 1970-ih George se vratio u isto\xc4\x8dni Teksas gdje je na mahove radio kao menad\xc5\xbeer u jednoj teksa\xc5\xa1koj poljoprivrednoj tvrtki i u kampanjama za ameri\xc4\x8dki Senat u Floridi i Alabami. Jednom prilikom izlo\xc5\xbeen pitanjima novinara da li je to\xc4\x8dno da je u to doba koristio droge i odavao se pijanstvu Bush je odgovorio kako bi taj nomadski period svog \xc5\xbeivota najradije zaboravio.  Godine 1972. upisuje se u harvardsku poslovnu \xc5\xa1kolu (Harvard Business School) koju \xc4\x87e zavr\xc5\xa1iti 1975. godine. Mladi Bush i dalje je odlu\xc4\x8dno htio kro\xc4\x8diti stopama svoga oca te je tako odlu\xc4\x8dio oku\xc5\xa1ati se u naftnoj industriji. Stoga se vratio u Midland gdje je osnovao tvrtku za eksploataciju nafte i plina - Arbusto (\xc5\xa1panjolska rije\xc4\x8d za grm, kako glasi njegovo prezime na engleskom). _NEWLINE_Godine 1977. vjen\xc4\x8dao se s Laurom Welch, biv\xc5\xa1om u\xc4\x8diteljicom i knji\xc5\xbeni\xc4\x8darkom, a 1981 postao je otac dvije blizanke imenom - Barbara i Jenna. Nedugo nakon stupanja u poslovne vode Bush se 1978. godine kandidirao za zastupnika u Zastupni\xc4\x8dkom domu. No, izgubio je od demokratskog kandidata i dr\xc5\xbeavnog senatora Kenta Hacea koji je od Busha dobio tek 6% vi\xc5\xa1e glasova. Kada je po\xc4\x8detkom 1980-ih po\xc4\x8dela padati cijena nafte Bush je prihvatio spajanje svoje tvrtke (sada preimenovane u Bush Exploration) s naftnim investicijskim fontom Spectrum 7. Nakon spajanje dvije tvrtke Bush je postao predsjednik novostvorene korporacije. Godine 1986. nakon ponovnog iznenadnog pada cijena nafte Bush je tvrtku prodao Harken Energy korporaciji za, \xc5\xa1to bi rekli, sitne novce. Ne\xc5\xa1to kasnije prodao je i svoj dio dionica, sada ve\xc4\x87 svoje biv\xc5\xa1e tvrtke, od \xc4\x8dega je ostvario zna\xc4\x8dajnu zaradu. _NEWLINE_Nedugo nakon svog 40-og ro\xc4\x91endana u srpnju 1986. godine Bush je do\xc5\xa1ao do prijelomne to\xc4\x8dke u svom \xc5\xbeivotu. Prestao je piti, istovremeno postaju\xc4\x87i religiozniji, a tako\xc4\x91er je pre\xc5\xa1ao s anglikanske (kojoj pripadaju njegovi roditelji) na metodisti\xc4\x8dku vjeroispovijest (kojoj pripada njegova supruga). Istovremeno je postao puno ozbiljniji, a zna\xc4\x8dajno je pridonio i o\xc4\x8devoj odluci da se 1988. godine uspje\xc5\xa1no kandidira za ameri\xc4\x8dkog predsjednika. Povu\xc4\x8den politi\xc4\x8dkim izazovom mladi Bush se preselio u ameri\xc4\x8dku prijestolnicu 1987. godine kako bi pomagao ocu u predizbornoj utrci. Iako George Junior nije imao, slu\xc5\xbebeno, nikakvu du\xc5\xbenost u okviru predsjedni\xc4\x8dke utrke on je bio glavni o\xc4\x8dev oslonac. Za vrijeme kampanje naro\xc4\x8dito se istakao kao darovit govornik. Nedugo nakon izbora u studenome 1988. mla\xc4\x91i Bush se vratio u Teksas, ovaj puta u Dallas, gdje je okupio grupu imovinski dobrostoje\xc4\x87ih investitora (uklju\xc4\x8duju\xc4\x87i i sebe) kako bi zajedno kupili profesionalni bejzbol tim Texas Rangers. Nakon \xc5\xa1to je mom\xc4\x8dad 1998. prodana Bush je vjerojatno prili\xc4\x8dno dugo trljao ruke zbog dobro sklopljenog posla. Naime, u klub je ulo\xc5\xbeio 606.000 ameri\xc4\x8dkih dolara (USD), da bi svoj dio vlasni\xc5\xa1tva prodao za 15.000.000 USD.\n_START_SECTION_\nPoliti\xc4\x8dka karijera\n_START_PARAGRAPH_\nKada je 1994. izabran za teksa\xc5\xa1kog guverenara Bush je iznenadio sve, \xc4\x8dak i vlastitu obitelj, jer je uspio pobjediti popularnu demokratsku kandidatkinju Ann W. Richards sa 350.000 glasova vi\xc5\xa1e. Svoju iznenadnu pobjedu Bush je izgradio na propagiranju pove\xc4\x87anja mjesnog nadzora \xc5\xa1kola i reformi socijalne skrbi. U svom prvom mandatu Bush je ostvario ve\xc4\x87inu svojih ciljeva te je u\xc4\x8dinio va\xc5\xbene korake ka reformi sudstva ote\xc5\xbeav\xc5\xa1i dr\xc5\xbeavnom tu\xc5\xbeitelju podizanje optu\xc5\xbenica, \xc5\xa1to se osobito pozitivno odrazilo na interese velikih teksa\xc5\xa1kih tvrtki. Do kraja svog prvog mandata postao je toliko popularan da su ga podr\xc5\xbeavali \xc4\x8dak i pripadnici Demokratske stranke koji su kontrolirali zakonodavnu vlast u Teksasu. Godine 1997. Bush je promovirao plan velike porezne reforme kojom bi se prihodi od poreza smanjili za 3.000.000 USD godi\xc5\xa1nje. Bio je to velik politi\xc4\x8dki rizik koji nije zadovoljio konzervativce, a ni liberale. Na kraju su njegov plan onemogu\xc4\x87ili njegove strana\xc4\x8dke kolege iz Republikanske stranke koju su glasali protiv plana. Ipak, na kraju se Bush uspio izboriti za smanjenje prihoda od poreza u visini od 1.000.000 USD godi\xc5\xa1nje. U studenome 1988. Bush je postao prvi teksa\xc5\xa1ki guverner koji je izabran na period od \xc4\x8detiri godine dobiv\xc5\xa1i 65\xc2\xa0% glasova. Ovaj uspjeh najvi\xc5\xa1e mo\xc5\xbee dobrim dijelom zahvaliti crncima i hispanjolcima koji su ovaj put svoj glas dali republikancima, iako po tradiciji oni glasaju za demokrate. Najnoviji uspjeh mladog Busha privukao je pozornost njegovih strana\xc4\x8dkih kolega na saveznoj razini koji su ga smatrali dostojnim kandidature za predsjednika Sjedinjenih Dr\xc5\xbeava. U lipnju 1999. Bush je slu\xc5\xbebeno objavio svoju namjeru da se kandidira za predsjednika Sjedinjenih Dr\xc5\xbeava opisuju\xc4\x87i sebe kao samilosnog konzervativca. _NEWLINE_Svoju predizbornu kampanju zapo\xc4\x8deo je na obe\xc4\x87anjima da \xc4\x87e Republikanskoj stranci dopustiti vi\xc5\xa1e utjecaja na odluke predsjednika te da \xc4\x87e obnoviti ono \xc5\xa1to republikanci nazivaju dostojanstvom Bijele ku\xc4\x87e (aluzija na Clintonovu aferu s Monicom Lewinsky). Tako\xc4\x91er u svojoj kampanji Bush stavlja o\xc5\xa1tar naglasak na \xc5\xbeelju za pobolj\xc5\xa1anjem \xc5\xa1kolskog sustava (\xc5\xa1to mu je navodno najve\xc4\x87a opsesija), reformu socijalne skrbi, poreznog sustava na saveznoj razini i uvo\xc4\x91enje sistema tzv. ograni\xc4\x8dene vlade. Kriti\xc4\x8dari mu prebacuju njegovo relativno neiskustvo u politici i preveliku bri\xc5\xbenost samo za dobrostoje\xc4\x87e osobe i interese velikikog biznisa. Liberali koji ne vjeruju u njegovu "samilost" kritiziraju ga \xc5\xa1to je kao guverner Texasa podr\xc5\xbeavao smrtnu kaznu i zalagao se protiv poba\xc4\x8daja. Njegova opozicija istovremeno mu prebacuje sprije\xc4\x8davanje dono\xc5\xa1enja zakona koji bi \xc5\xa1titio prava homoseksualaca. Unato\xc4\x8d nekoliko njegovih nevjerovatnih gre\xc5\xa1aka - spomenimo samo da je na pitanje novinara da imenuje lidere nekih vode\xc4\x87ih zemalja Bush nije dao nijedan to\xc4\x8dan odgovor te da je u okviru svoje kampanje posjetio sveu\xc4\x8dili\xc5\xa1te Bob Jones koje je u Sjedinjenim Dr\xc5\xbeavama poznato po rasnoj i vjerskoj nesno\xc5\xa1ljivosti - uspio je izboriti se za neo\xc4\x8dekivano veliku podr\xc5\xa1ku u redovima republikanaca preti\xc4\x8du\xc4\x87i senatora Johna McCaina koji je bio nesumnjivi autoritet unutar stranke. U srpnju 2000. Bush je objavio ime kandidata za mjesto potpredsjednika - Richarda B. Cheneya, biv\xc5\xa1eg kongresmena iz savezne dr\xc5\xbeave Wyoming koji je za vrijeme Bushovog oca bio ministar obrane, a sada se bavi poslovima vezanim uz naftu u Texasu. Obojica su formalno nominirani za predsjedni\xc4\x8dku utrku 2. kolovoza 2000 na Republikanskoj Nacionalnoj konvenciji u Philadelphiji. _NEWLINE_Nakon prebrojavanja glasova koje se odigravalo na Floridi gdje je njegov brat guverner i pobjede u predsjedni\xc4\x8dkoj trci George Walker Bush  je  pobjedio svog suparnika (Ala Gora) iako je dobio manji broj glasova.\n_START_SECTION_\nPredsjedni\xc5\xa1tvo\n_START_PARAGRAPH_\nSa teroristi\xc4\x8dkim napadima od 11. rujna 2001. Bushova politika je odjednom dobila smisao i nazvana je borbom protiv terorizma. Bush je pod tim imenom, uz podr\xc5\xa1ku europskih dr\xc5\xbeava a najvi\xc5\xa1e Velike Britanije i nekih islamskih dr\xc5\xbeava poveo rat protiv Talibana u Afganistanu, koji su u tom trenutku davali uto\xc4\x8di\xc5\xa1te teroristi\xc4\x8dkoj mre\xc5\xbei al-Qaeda i Osami bin Ladenu (vi\xc5\xa1e na Rat protiv terorizma). Broj ubijenih civila u tom ratu se procjenjuje na 18 tisu\xc4\x87a._NEWLINE_Tijekom sljede\xc4\x87ih nekoliko mjeseci State Department i predsjednik Bush, uz pomo\xc4\x87 izvje\xc5\xa1tajne slu\xc5\xbebe CIA su prona\xc5\xa1li vezu izme\xc4\x91u terorista i ira\xc4\x8dkog diktatora Saddama Huseina. Bush je optu\xc5\xbeio Irak za posjedovanje oru\xc5\xbeja za masovno uni\xc5\xa1tenje. Bush je vr\xc5\xa1io stalni pritisak na Irak i to je rezultiralo tre\xc4\x87im Zaljevskim ratom i upadom ameri\xc4\x8dkih i britanskih postrojbi u o\xc5\xbeujku 2003. godine u Irak. Napad je izvr\xc5\xa1en bez suglasnosti UN i Vije\xc4\x87a sigurnosti UN, pa je taj napad podijelio svjetske i europske zemlje u politi\xc4\x8dkom smislu. Na stranu SAD-a i Velike Britanije su stali \xc5\xa0panjolska, Italija, Poljska i druge zemlje, dok su drugu stranu predvodili Francuska, Njema\xc4\x8dka i Rusija, koji nisu prona\xc5\xa1li opravdanje za taj rat u izvje\xc5\xa1taju inspekcije za oru\xc5\xbeje na \xc4\x8dijem \xc4\x8delu se nalazio Hans Blix._NEWLINE_Tre\xc4\x87i Zaljevski rat prouzro\xc4\x8dio je \xc5\xa1irom planeta prosvjede protiv rata i SAD-a, pa \xc4\x8dak i u zemljama \xc4\x8dije su vlade podr\xc5\xbeavale politiku SAD-a. Ve\xc4\x87ina prosvjednika je prebacivala Bushu da vodi osobni rat protiv Iraka, da je to rat isklju\xc4\x8divo samo zbog nafte itd., i da nije rat protiv terorizma._NEWLINE_Ameri\xc4\x8dke i britanske snage su vrlo brzo savladali ira\xc4\x8dki otpor i preuzeli vlast nad zemljom, sru\xc5\xa1ile diktaturu i uhitile Saddama Huseina. Budu\xc4\x87i da nije bilo jasno razra\xc4\x91enog plana za vrijeme poslije pada Saddama Huseina, Irak i cijeli arapski svijet su postali nemirnim mjestom. Okupacijske snage su pod stalnom opasnosti od napada i teroristi\xc4\x8dkih napada. _NEWLINE_Osim u Iraku i drugim arapskim zemljama, i u nekim drugim zemljama i gradovima kao u Istanbulu ili 11. o\xc5\xbeujka 2004 u Madridu do\xc5\xa1lo je do teroristi\xc4\x8dkih napada teroristi\xc4\x8dke mre\xc5\xbee Al kaide i njoj srodnih teroristi\xc4\x8dkih organizacija, \xc5\xa1to je opet na izravan ili neizravan na\xc4\x8din vodilo do povla\xc4\x8denja postrojbi nekih zemalja iz Iraka._NEWLINE_Na unutarnjo-politi\xc4\x8dkom planu, Bush je dobio svu mogu\xc4\x87u podr\xc5\xa1ku u borbi protiv terorizma; osnovano je novo Ministarstvo za domovinsku sigurnost, slobodna prava gra\xc4\x91ana su ograni\xc4\x8dena uredbom Patriot Act I, pove\xc4\x87ane su sigurnosne kontrole prilikom ulaza u zemlju ..._NEWLINE_Sve ove uredbe, prvobitno, nisu uzrokovali nikakve kritike u SAD-u, a tek ne\xc5\xa1to kasnije, kratko pred predsjedni\xc4\x8dke izbore 2004. godine se po\xc4\x8dinju polako javljati kriti\xc4\x8dari ovih uredbi, a prvenstveno protiv planova za uvo\xc4\x91enje uredbe Patriot Act II (vidi: engleska Wikipedia)._NEWLINE_U me\xc4\x91uvremenu na vidjelo su iza\xc5\xa1li dokumenti kojim su FBI i NSA upozoravali predsjednika Busha o mogu\xc4\x87im teroristi\xc4\x8dkim napadima na SAD u kolovozu 2001. Ovaj do tada tajni dokument je predat na uvid jednoj posebno osnovanoj komisiji Kongresa SAD-a \xc4\x8diji je izvje\xc5\xa1taj javno objavljen u travnju 2004. godine._NEWLINE_Dana 03. studenog 2004.-te godine, Bush je ponovo izabran za predsjednika SAD-a na rok od 4 godine.'